《书事叠前韵》
清代·丘逢甲

逍遥文字谢庄周，墨潘都成涕泪流。凄绝三闾香草意，秋江人泪畔牢愁。

接天烽火迫残年，孤负铙歌制凯旋。依旧元戎窦车骑，更无人与勒燕然。

何事悲天祗自悲，寒斋倚枕苦寻思。书生怅作封侯梦，愁煞黄粱饭熟时。

都卢场辟万人观，民力东南近已殚。不惜水衡钱浪掷，汉家恩赐结呼韩。

故人塞外有书还，惆怅江天对白鹇。见说汉边瓯脱尽，秋风胡马满阴山。

黄河如带负前盟，满地洪流秋未清。东海茫茫尽鱼鳖，可悲不独是彭城。

薤露声哀秋气凉，出关有客更投荒。刊章钓尽甘陵党，流祸居然到吕强。

剑外音书屡滞留，西风愁说锦江游。黄巾破败连三郡，更遣刘焉牧益州。

战云黯黯遍天西，江上行吟夕照低。还向夔巫苦奔走，草堂空筑浣花溪。

漫诧榑桑旧挂弓，残棋欲著与谁同？东风吟冷英雄泪，海外扶馀局未终。

作者简介：丘逢甲(1864年～1912年）近代诗人。字仙根，又字吉甫，号蛰庵、仲阏、华严子，别署海东遗民、南武山人、仓海君。辛亥革命后以仓海为名。祖籍嘉应镇平（今广东蕉岭）。同治三年（1864年）生于台湾彰化，光绪十四年（1887年）中举人，光绪十五年登进士（1889年），授任工部主事。但丘逢甲无意在京做官返回台湾，到台湾台中衡文书院担任主讲，后又于台湾的台南和嘉义教育新学。